ડિજિટલ ઇન્ડિયાના સૂત્રને કારણે અને ઇલેક્ટ્રોનિક માધ્યમના વિકાસને પગલે ધર્મનો વ્યાપ વિસ્તરવાની તેમ જ એના પ્રચાર અને પ્રસારની હવે વિપુલ સંભાવનાઓ ઊભી થઈ છે. માત્ર પ્રભુદર્શન જ નહીં, પણ પ્રવચન કે કથા કે ભજનનું રસપાન શ્રદ્ધાળુઓ હવે ઘેર બેઠા શ્રવણ કરી પરમ આનંદનો અનુભવ અત્યારે નાને પાયે કરી રહ્યા છે જે હવે વિસ્તૃત ફલક પર કરી શકાશે. આ દર્શન કરવા માટે મુસાફરીની કે રહેવા માટેની જગ્યાની આગોતરી વ્યવસ્થા નહીં કરવી પડે તેમ જ લાંબી લાઈનમાં પણ નહીં ઊભું રહેવું પડે. બીજી એક વાત પર ખાસ ધ્યાન દોરવું છે કે નવી જનરેશન આ માધ્યમોથી ટેવાયેલી હોવાને કારણે વડીલોના સાંનિધ્યમાં અને તેમના માર્ગદર્શન હેઠળ ધર્મ પ્રત્યે તેમની રુચિ વધવાની સંભાવનાઓ બળવત્તર છે. આનો લાભ બે સ્તરે થશે, સ્થૂળ ભાવમાં અને સૂક્ષ્મ ભાવમાં. ઘેર બેઠા ગંગાની જેમ ધર્મસ્થાનકો અને એમાં કરવાની ધાર્મિક પ્રવૃત્તિ હાથવગી થવાને કારણે રોજે રોજ દર્શન પૂજા કરી શકવાથી સ્થૂળ ભાવ તો સંતોષાશે જ પણ સાથે સાથે ધર્મની બારીકીઓ ધ્યાનમાં આવવાથી સૂક્ષ્મ ભાવનો વિકાસ પણ થશે.